**RELACION**

**PËR PROJEKTLIGJIN**

**“****PËR DISA SHTESA DHE NDRYSHIME NË LIGJIN NR.10018, DATË 13.11.2008, “PËR AVOKATURËN E SHTETIT”, I NDRYSHUAR”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji ka për qëllim përmirësimin e veprimtarisë së Avokaturës së Shtetit, nëpërmjet rritjes së kapaciteteve në ndihmë dhe mbështetje të funksioneve të saj ligjore. Synimi i këtij projektligji është të përmirësojë në mënyrë të vazhdueshme aftësitë dhe kapacitetin e avokatëve të shtetit.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA POLITIKE**

Ky projektligj nuk është pjesë e programit të përgjithshëm analitik të projektakteve të Këshillit të Ministrave, për vitin 2023.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Miratimi i këtij projektligji do të kontribuojë në përmirësimin dhe rritjen e cilësisë në ushtrimin e funksioneve të avokatëve të shtetit si dhe rritjen e përgjegjshmërisë së avokatëve në punën e tyre.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji hartohet në mbështetje të neneve 81 dhe 83 pika 1 të Kushtetutës dhe ligjit nr. 10018, datё 13.11.2008, “Pёr Avokaturën e Shtetit”, të ndryshuar.

1. **VLERËSIMI I SHKALLËS SË PËRAFRIMIT ME *ACQUIS E BASHKIMIT EUROPIAN* (PËR PROJEKTAKET NORMATIVE)**

Projektligji nuk synon përputhshmëri me legjislacionin e Bashkimit Evropian.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përmban 10 nene, të propozuara si shtesa dhe ndryshime në ligjin nr. 10018, datё 13.11.2008, “Pёr Avokaturën e Shtetit”, të ndryshuar.

Nenet 1 dhe 2, të projektligjit, synojnë ndryshimin e dy dispozitave që lidhen me funksionimin e zyrave vendore të cilat aktualisht veprojnë pranë gjykatave të apelit, në përputhje dhe në funksion të hartës së re gjyqësore. Propozimi parashikon që kompetenca e tyre tokësore të mos parashikohet në ligj por në strukturën e institucionit, duke e bërë më fleksibël edhe shpërndarjen e ngarkesës. Nga ana tjetër, parashikimi me një akt normativ si ligji, duket jokoherent nisur edhe nga fakti që vetë harta gjyqësore miratohet me vendim të Këshillit të Ministrave.

Neni 3, i projektligjit është ndryshuar, me qëllim parashikimin në ligj që vlerësimi për paaftësi profesionale të përbëjë shkak jo vetëm për fillimin e procedurës për shkarkimin nga detyra por edhe për uljen në detyrë të avokatit të shtetit.

Neni 4, i projektligjit, synon të ndryshojë dhe korrigjojë nenin 26/3 të ligjit në fuqi, i cili pavarësisht se në titullin e tij parashikon uljen në detyrë, nuk e trajton atë. Nga ana tjetër, ulja në detyrë propozohet si masë disiplinore për avokatët në nivel qendror, që duhet të jepet në përputhje me shkeljen e kryer. Ndërkohë, ndryshimi i propozuar përfshin lëvizjen paralele si të drejtë të avokatit të shtetit dhe parashikon zhvillimin e një procesi konkurrimi, por diskrecionin për caktimin e rregullave të tij, ia lë Avokatit të Përgjithshëm të Shtetit në rregulloren e brendshme të organizimit dhe funksionimit të Avokaturës së Shtetit.

Neni 5, i projektligjit, saktëson parashikimet e nenit 28 të ligjit, nr. 10018, datё 13.11.2008, “Pёr Avokaturën e Shtetit”, të ndryshuar, por nuk synon të krijojë të drejta të reja.

Neni 6, i projektligjit, ka për qëllim të qartësojë llojet e shkeljeve disiplinore, duke mos e lidhur domosdoshmërisht një shkelje të caktuar me ardhjen apo mundësinë e ardhjes së pasojës, kur ajo në vetvete është e rëndë edhe pa sjellë një pasojë të caktuar, si dhe të përshkallëzojë shkeljet sipas rëndësisë së tyre. Nga praktika e deritanishme dhe rezultatet e evidentuara, është gjykuar e nevojshme të rishikohen dispozitat e shkeljeve disiplinore, pasi zbatimi i tyre në praktikë ka hasur vështirësi sa i përket masave ndëshkuese me karakter më të lehtë. Kështu, janë parashikuar shkelje disiplinore më konkrete duke iu referuar veprimtarisë dhe gjetjeve të konstatuara ndër vite për avokatët e shtetit.

Neni 7, i projektligjit, shton një dispozitë të re e cila synon të përcaktojë rrethana për shkak të të cilave masa disiplinore individualizohet më drejtë në raport me shkeljen e kryer. Propozohet të shtohen dy lloje të reja masash disiplinore që janë: ulje në detyrë për një afat deri në gjashtë muaj dhe mbajtje deri në tridhjetë për qind e pagës së plotë për një periudhë deri në gjashtë muaj. Këto masa, vlerësohet se i shërbejnë realizimit të funksionit të procesit disiplinor në drejtim të individualizimit të drejtë të masës, por edhe funksionit parandalues të shkeljeve në të ardhmen.

Neni 8, i projektligjit shton një dispozitë të re, që normon pezullimin e avokatit të shtetit në rastet kur ka dyshim të arsyeshëm se vazhdimi i ushtrimit të detyrës nga avokati i shtetit dëmton rezultatin e procedimit disiplinor, pengon konkluzionin e tij të drejtë ose të rregullt, apo mund të cenojë ushtrimin e përshtatshëm të detyrës së tij. Praktika ka identifikuar raste kur pezullimi i avokatit të shtetit ka qenë një faktor i domosdoshëm për të garantuar ecurinë e rregullt të procesit disiplinor, si dhe raste kur ka pasur dyshime të arsyeshme, të mbështetura në gjetjet dhe faktet paraprake, se subjekti i hetimit disiplinor nuk do të përmbushë detyrën në vijim. Për këtë arsye, ka lindur nevoja për parashikimin e kësaj dispozite, me qëllim parandalimin e dëmit që mund t’i shkaktohet interesave pasurorë të shtetit, nga mos përmbushja e rregullt e detyrave të avokatëve të shtetit.

Në këtë rast sugjerohet që Avokati i Përgjithshëm i Shtetit, kryesisht ose me kërkesë të Komisionit të Disiplinës, të ketë mundësinë të vendosë pezullimin e avokatit të shtetit deri në marrjen e një vendimi përfundimtar për procedimin disiplinor. Pezullimi nuk cenon pagën e avokatit të shtetit, por i shërben zhvillimit të një procesi të rregullt disiplinor apo mbrojtjes së interesave shtetërore që mund të dëmtohen nga vijimi i ushtrimit të detyrës nga ana e tij.

Në nenin 9, të projektligjit është parashikuar të ngarkohet Këshilli i Ministrave që brenda 6 muajve nga hyrja në fuqi e këtij projektligji, të nxjerrë aktin nënligjor, në zbatim të pikës 2, të nenit 28, të këtij ligji, në lidhje me klasifikimin e çështjeve, kritereve, mënyrave dhe procedurave të dhënies së këtij shpërblimi.

Gjithashtu, parashikohet që brenda 3 muajve nga hyrja në fuqi e këtij projektligji, Avokati i Shtetit, të bëjë shtesat dhe ndryshimet e nevojshme në rregulloren e brendshme të institucionit.

Në nenin 10, të projektligjit, parashikohet hyrja në fuqi e projektligjit, 15 ditë pas botimit në “Fletoren Zyrtare”.

1. **INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT**

Për zbatimin e këtij ligji ngarkohet Avokatura e Shtetit.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hatuar nga Avokatura e Shtetit dhe do të dërgohet për mendim në Ministrinë e Financave dhe Ekonomisë, Ministrinë e Drejtësisë dhe Ministrin e Shtetit për Marrëdhëniet me Parlamentin.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektakti nuk sjell efekte financiare shtesë për buxhetin e shtetit.